L-UE għandha tieħu azzjoni biex tipprevjeni l-użu ħażin ta' data personali f'kampanji politiċi qabel l-elezzjonijiet għall-Parlament Ewropew. Illum l-ambaxxaturi għall-UE appoġġaw proposta li timponi penalitajiet finanzjarji fuq partiti politiċi Ewropej u fondazzjonijiet politiċi Ewropej jekk jippruvaw jieħdu vantaġġ minn ksur ta' regoli dwar il-protezzjoni tad-data biex jinfluwenzaw l-eżitu tal-elezzjonijiet tal-PE. L-adozzjoni tal-pożizzjoni tal-Kunsill dwar ir-regoli l-ġodda proposti twitti t-triq biex jinfetħu negozjati mal-Parlament fil-bidu tas-sena d-dieħla. Ir-regoli l-ġodda għandhom l-għamla ta' emendi għar-regolament tal-2014 dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej. Huma jistabbilixxu proċedura ta' verifika għad-determinazzjoni jekk ksur tar-Regolament Ġenerali tal-UE dwar il-Protezzjoni tad-Data, aċċertat minn awtorità superviżorja nazzjonali, ikunx marbut ma' attivitajiet politiċi ta' partit politiku Ewropew jew fondazzjoni politika Ewropea fil-kuntest tal-elezzjonijiet tal-PE. Is-sanzjonijiet jiġu imposti mill-Awtorità għall-Partiti Politiċi Ewropej u l-Fondazzjonijiet Politiċi Ewropej wara li tkun irċeviet opinjoni mill-kumitat ta' persuni eminenti indipendenti stabbilit skont ir-regolament tal-2014. Dawn ikunu jammontaw għal 5% tal-baġit annwali tal-partit politiku Ewropew jew tal-fondazzjoni politika Ewropea kkonċernata. L-għan tal-Kunsill u tal-Parlament huwa li jadottaw ir-regoli l-ġodda fir-rebbiegħa tal-2019. Il-Kummissjoni ppreżentat il-proposta tagħha għar-regoli l-ġodda bħala parti mill-pakkett "Għall-kisba ta' elezzjonijiet Ewropej liberi u ġusti" fit-12 ta' Settembru 2018.